Dittochæon
Dittochaeon

Tituli Historiarum. 1 (dittochaeon)

De Adam et Eva 
EVA columba fuit tunc candida; nigra deinde 
facta per anguinum malesuada fraude venenum 
tinxit et innocuum maculis sordentibus Adam; 
dat nudis ficulna draco mox tegmina victor.

De Abel et Cain 
Fratrum sacra Deus nutu distante duorum 
aestimat accipiens viva et terrena refutans. 
rusticus invidia pastorem sternit: in Abel 
forma animae exprimitur, caro nostra in munere Cain.

De Noe et Diluvio 
Nuntia diluvii iam decrescentis ad arcam 
ore columba refert ramum viridantis olivae. 
corvus enim ingluvie per foeda cadavera captus 
haeserat; illa datae revehit nova gaudia pacis.

De Abraham et Hospitio eius 
Hospitium hoc Domini est, ilex ubi frondea Mambrae 
armentale senis protexit culmen; in ista 
risit Sarra casa subolis sibi gaudia sera 
ferri et decrepitum sic credere posse maritum.

Monumentum Sarrae 
Abraham mercatus agrum, cui conderet ossa 
coniugis, in terris quoniam peregrina moratur 
iustitia atque fides: hoc illi milibus emptum 
spelaeum, sanctae requies ubi parta favillae est.

Somnium Pharaonis 
Bis septem spicae, vaccae totidem Pharaoni 
per somnum visae portendunt dispare forma 
uberis atque famis duo per septennia tempus 
instare; hoc solvit patriarcha interprete Christo.

A fratribus Agnitus Ioseph 
venditus insidiis fratrum puer ipse vicissim 
cratera in farris sacco clam praecipit abdi, 
utque reos furti Ioseph tenet, auctio fallax 
proditur, agnoscunt fratrem veniaque pudescunt.

Ignis in rubo 
Sentibus involitans Deus igneus ore corusco 
conpellat iuvenem, pecoris tunc forte magistrum. 
ille capit iussus virgam; fit vipera virga. 
solvit vincla pedum; properat Pharaonis ad arcem.

Iter per mare 
Tutus agit vir iustus iter vel per mare magnum, 
ecce Dei famulis scissim freta rubra dehiscunt, 
cum peccatores rabidos eadem freta mergant. 
obruitur Pharao, patuit via libera Moysi.

Moyses accepit legem 
Fumat montis apex divinis ignibus, in quo 
scripta decem verbis saxorum pagina Moysi 
traditur; ille suos suscepta lege revisit, 
forma sed his vituli solus deus et deus aurum.

Manna et coturnices 
Panibus angelicis albent tentoria patrum, 
certa fides facti: tenet urceus aureus exim 
servatum manna; ingratis venit altera nubes 
atque avidos carnis saturat congesta coturnix.

Serpens aereus in Heremo 
Fervebat via sicca heremi serpentibus atris, 
iamque venenati per vulnera livida morsus 
carpebant populum, sed prudens aere politum 
dux cruce suspendit, qui virus temperet, anguem.

Lacus Myrrhae in Heremo 
Aspera gustatu populo sitiente lacuna 
tristificos latices stagnanti felle tenebat. 
Moyses sanctus ait: lignum date, gurgitem in istum 
conicite, in dulcem vertentur amara saporem.

Aelim Lucus in Heremo 
Devenere viri Moysi duce, sex ubi fontes 
et sex forte alii vitreo de rore rigabant 
septenas decies palmas; qui mysticus Aelim 
lucus apostolicum numerum libris quoque pinxit.

Duodecim lapides in Iordane 
In fontem rcfluo Iordanis gurgite fertur, 
dum calcanda Dei populis vada sicca relinquit; 
testes bis seni lapides, quos flumine in ipso 
constituere patres in formam discipulorum.

Domus Raab Meretricis 
Procubuit Iericho, sola stant atria Raab. 
hospita sanctorum meretrix (tanta est fidei vis) 
incolumi secura domo spectabile coccum 
ignibus adversis in signum sanguinis offert.

Samson 
Invictum virtute comae leo frangere Samson 
adgreditur; necat ille feram, sed ab ore leonis 
mella fluunt; maxilla asini fontem vomit ultro: 
stultitia exundat lymphis, dulcedine virtus.

Samson 
Ter centum vulpes Samson capit, ignibus armat, 
pone faces caudis circumligat, in sata mittit 
allophylum segetesque cremat: sic callida vulpes 
nunc heresis flammas vitiorum spargit in agros.

David 
David parvus erat, fratrum ultimus, et modo Iesse 
cura gregis, citharam formans ad ovile paternum, 
inde ad delicias regis; mox horrida bella 
conserit et funda sternit stridente Golian.

Regnum David 
Regia mirifici fulgent insignia David, 
sceptrum, oleum, cornu, diadema et purpura et ara. 
omnia conveniunt Christo, chlamys atque corona, 
virga potestatis, cornu crucis, altar, olivum.

Aedificatio Templi 
Aedificat templum Sapientia per Solomonis 
obsequium; regina austri grave congerit aurum, 
tempus adest quo templum hominis sub pectore Christus 
aedificet, quod Graia colant, quod barbara ditent.

Filii Prophetarum 
Forte prophetarum nati dum ligna recidunt 
fluminis in ripa, cecidit discussa bipennis. 
gurgite submersum est ferrum, sed mox leve lignum 
iniectum stagnis ferrum revocabile fecit.

Hebraei in Captivitatem Ducti 
Gens Hebraeorum peccamine capta frequenti 
fleverat exilium dirae Babylonis ad amnes; 
tum patrios cantare modos praecepta recusat 
organaque in ramis salicis suspendit amarae.

Domus Ezechiae Regis 
Hic bonus Ezechias meruit ter quinque per annos 
praescriptum proferre diem legemque obeundi 
tendere, quod gradibus quos vespera texerat umbra 
lumine perfusis docuit sol versus in ortum.

Mariae Angelus Gabriel mittitur 
Adventante Deo descendit nuntius alto 
Gabriel Patris ex solio sedemque repente 
intrat virgineam. Sanctus te Spiritus, inquit, 
inplebit, Maria, Christum paries, sacra virgo.

Civitas Bethlem 
Sancta Bethlem caput est orbis quae protulit Iesum, 
orbis principium, caput ipsum principiorum. 
urbs hominem Christum genuit, qui Christus agebat 
ante Deus quam sol fieret, quam lucifer esset.

Magorum munera 
Hic pretiosa Magi sub virginis ubere Christo 
dona ferunt puero myrrhaeque et turis et auri. 
miratur genetrix tot casti ventris honores, 
seque Deum genuisse hominem, Regem quoque summum.

Ab Angelis pastores admoniti 
Pervigiles pastorum oculos vis luminis inplet 
angelici natum celebrans de virgine Christum. 
inveniunt tectum pannis; praesepe iacenti 
cuna erat; exultant alacres et numen adorant.

Occiduntur infantes in Bethlem 
Inpius innumeris infantum caedibus hostis 
perfurit Herodes, dum Christum quaerit in illis, 
fumant lacteolo parvorum sanguine cunae 
vulneribusque madent calidis pia pectora matrum.

Baptizatur Christus 
Perfundit fluvio pastus Baptista locustis 
silvarumque favis et amictus veste cameli; 
tinxerat et Christum, sed Spiritus aethere missus 
testatur tinctum qui tinctis crimina donet.

Pinna Templi 
Excidio templi veteris stat pinna superstes; 
structus enim lapide ex illo manet angulus usque 
in saeclum saecli, quem sprerunt aedificantes; 
nunc caput est templi et lapidum conpago novorum.

Ex aqua vinum 
Foedera coniugii celebrabant auspice coetu 
forte Galilei; iam derant vina ministris; 
Christus vasa iubet properanter aquaria lymphis 
inpleri; inde meri veteris defenditur unda.

Piscina Siloa 
morborum medicina latex, quem spiritus horis 
eructat variis fusum ratione latenti; 
Siloam vocitant, sputis ubi conlita caeci 
lumina Salvator iussit de fonte lavari.

Passio Iohannis 
Praemia saltatrix poscit funebria virgo 
Iohannis caput, abscisum quod lance reportet 
incestae ad gremium matris; fert regia donum 
psaltria respersis manibus de sanguine iusto.

Per mare ambulat Christus 
It mare per medium Dominus fluctusque liquentes 
calce terens iubet instabili descendere cumba 
discipulum, sed mortalis trepidatio plantas 
mergit; at ille manum regit et vestigia firmat.

Daemon missus in porcos 
Vincla sepulcrali sub carcere ferrea daemon 
fregerat: erumpit pedibusque advolvitur Iesu. 
ast hominem Dominus sibi vindicat et iubet hostem 
porcorum furiare greges ac per freta mergi.

Quinque panes et duo pisces 
Quinque Deus panes fregit piscesque gemellos, 
his hominum large saturavit milia quinque. 
inplentur nimio micarum fragmine corbes 
bis seni, aeternae tanta est opulentia mensae.

Lazarus suscitatus a mortuis 
Conscius insignis facti locus in Bethania 
vidit ab inferna te, Lazare, sede reversum. 
apparet scissum fractis foribus monumentum, 
unde putrescentis redierunt membra sepulti.

Ager Sanguinis 
Campus Acheldemach sceleris mercede nefandi 
venditus exequias recipit tumulosus humandas. 
sanguinis hoc pretium est Christi. Iuda eminus artat 
infelix collum laqueo pro crimine tanto.

Domus Caiphae 
Inpia blasphemi cecidit domus ecce Caiphae, 
in qua pulsata est alapis facies sacra Christi, 
hic peccatores manet exitus, obruta quorum 
vita ruinosis tumulis sine fine iacebit.

COLUMNA AD QUAM FLAGELLATUS EST CHRISTUS 
vinctus in his Dominus stetit aedibus, atque columnae 
adnexus tergum dedit ut servile flagellis. 
perstat adhuc templumque gerit veneranda columna, 
nosque docet cunctis inmunes vivere flagris.

PASSIO SALVATORIS 
Traiectus per utrumque latus laticem atque cruorem 
Christus agit: sanguis victoria, lympha lavacrum est. 
tunc duo discordant crucibus hinc inde latrones 
contiguis: negat ille Deum, fert iste coronam.

SEPULCRUM CHRISTI 
Christum non tenuit saxum, non claustra sepulcri; 
mors illi devicta iacet, calcavit abyssum. 
sanctorum populus superas simul ivit ad oras; 
seque dedit multis tactuque oculisque probandum.1

MONS OLIVETI 
Montis oliviferi Christus de vertice sursum 
ad Patrem rediit signans vestigia pacis, 
frondibus aeternis praepinguis liquitur umor, 
qui probat infusum terris de chrismate donum.

PASSIO STEPHANI 
Primus init Stephanus mercedem sanguinis imbri 
adflictus lapidum; Christum tamen ille cruentus 
inter saxa rogat ne sit lapidatio fraudi 
hostibus, o primae pietas miranda coronae!

PORTA SPECIOSA 
Porta manet templi, Speciosam quam vocitarunt, 
egregium Solomonis opus; sed maius in illa 
Christi opus emicuit; nam claudus surgere iussus 
ore Petri stupuit laxatos 1 currere gressus.

VISIO PETRI 
Somniat inlapsum Petrus alto ex aethere discum 
confertum omnigenis animalibus: ille recusat 
mandere, sed Dominus iubet omnia munda putare. 
surgit et inmundas vocat ad mysteria gentes.

VAS ELECTIONIS 
Hic lupus ante rapax vestitur vellere molli: 
Saulus qui fuerat, fit adempto lumine Paulus. 
mox recipit visum, fit apostolus ac populorum 
doctor et ore potens corvos mutare columbis.

APOCALYPSIS IOHANNIS 
Bis duodena senum sedes pateris citharisque 
totque coronarum fulgens insignibus agnum 
caede cruentatum laudat, qui evolvere librum 
et septem potuit signacula pandere solus.